คนต่อคิวแลกธนบัตรที่ระลึก8แสนฉบับที่ธนาคารกรุงเทพหมดในวันเดียว
ธนาคารกรุงเทพจ่ายแลกธนบัตรที่ระลึก 7 รอบจำนวน 8 แสนฉบับหมดเกลี้ยงในวันเดียว ประชาชนมาเข้าคิวรอตั้งแต่เช้า
25 ต.ค. 2559

ธนาคารกรุงเทพจ่ายแลกธนบัตรที่ระลึก 7 รอบจำนวน 8 แสนฉบับหมดเกลี้ยงในวันเดียว ประชาชนมาเข้าคิวรอตั้งแต่เช้า
เมื่อวันที่ 25 ต.ค. ผู้สื่อข่าวรายงานว่า บรรยากาศการจ่ายแลกธนบัตรที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 ที่ธนาคารกรุงเทพ สำนักงานใหญ่ สีลม มีประชาชนเข้าคิวรอตั้งแต่ช่วงเช้าก่อนธนาคารเปิดทำการ และเมื่อเปิดจ่ายแลกตั้งแต่เวลา 8.30 น. ปรากฏว่า ธนบัตรหมดลงภายในเวลาไม่กี่ชั่วโมง
เช่นเดียวกับสาขาของธนาคารกรุงเทพในเขต กทม.-ปริมณฑล และบางจังหวัด มีผู้รอคิวแลกธนบัตรคึกคัก ส่งผลให้ ธนบัตรที่ระลึกที่ธนาคารกรุงเทพเบิกจากธนาคารแห่งประเทศไทย (ธปท.) จำนวน 800,000 ฉบับได้ถูกจ่ายแลกจนหมดลงแล้วในวันนี้ (25 ต.ค.)
ด้านธนาคารกรุงไทย เปิดให้แลกธนบัตรที่ระลึก 84 พรรษา 27 ตุลาคมนี้  หลังจากประสานไปยังธนาคารแห่งประเทศไทย เพื่อขอเบิกธนบัตรที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษาครบ 7 รอบ 5 ธันวาคม 2554  และได้รับการจัดสรรธนบัตรชนิดราคา 100 บาท จ่ายแลกพร้อมแผ่นบรรจุในราคาชุดละ 200 บาท  จำนวน 200,000 ชุด
ทั้งนี้ ธนาคารกรุงไทยจะเปิดให้จ่ายแลกในวันที่ 27 ตุลาคม 2559 เป็นต้นไป หรือจนกว่าธนบัตรหมด เพื่อให้ลูกค้าและประชาชนน้อมรำลึกในพระมหากรุณาธิคุณอันหาที่สุดมิได้ คนละไม่เกิน 2 ชุด โดยใน กรุงเทพ ฯ แลกได้ที่ 5 สาขา ได้แก่ สาขาสำนักนานาเหนือ สาขาสวนมะลิ สาขาปทุมวัน สาขาเยาวราช และสาขาถนนศรีอยุธยา ส่วนต่างจังหวัด แลกได้ที่ 17 สาขา ได้แก่ สาขาบางปลาสร้อย จังหวัดชลบุรี สาขาระยอง สาขานครสวรรค์ สาขาสิงห์บุรี สาขาชัยนาท สาขาถนนสิงหวัฒน์ จังหวัดพิษณุโลก สาขาข่วงสิงห์ จังหวัดเชียงใหม่ สาขาถนนศรีจันทร์ จังหวัดขอนแก่น สาขาอุดรธานี สาขาอุบลราชธานี สาขาสกลนคร สาขาเลย สาขาหนองคาย สาขาบึงกาฬ สาขา เซกา  จังหวัดบึงกาฬ สาขาราษฎร์ยินดี จังหวัดสงขลา และสาขาถนนศรีวิชัย จังหวัดสุราษฎร์ธานี